
Módszertani kézikönyv 
a földrajztanításhoz
 „Amint azt minden fotográfus tudja, 
a képkivágás szervezi a látványt, 

vizuális megfogalmazást hoz létre ott, 
ahol más csak összevisszaságot látna. 

És ahogyan azt minden építész tudja,
 az egész épületet a gerendázat tartja. 

Mindkét metafora a gondolkodás szerkezetének 

kulcstényezőjét világítja meg. 

Ez fenntartja és szervezi a gondolatot, 
de nem végzi el a gondolkodást. 
Útmutató, nem recept.”
(David Perkins, 1987)

A Stiefel Eurocart Kft. 2006 februárjában ismét új felsőoktatási tankönyvet jelentetett meg. A módszertani kézikönyv a földrajztanításhoz 2. egy kétkötetes tankönyvből és DVD-ROM-ból álló földrajzi tantárgy-pedagógiai összefoglaló munka második eleme. Elsősorban az általános és középiskolai földrajztanárok képzési igényeinek kielégítésére készült, de hasznos lehet a pályán lévő földrajztanárok, iskolai munkaközösségek számára is. Hiszen – hasonlóan az első kötethez – a pedagógiában és ebből következően a földrajz tantárgy módszertanában az utóbbi évtizedben bekövetkezett nagyléptékű fejlődést mutatja be. A földrajz szakmódszertan hagyományos hazai értékeinek szem előtt tartása mellett elsősorban a földrajztanítás új útjaira irányítja a figyelmet. Míg az első kötet elsősorban a tantárgy módszertanának elméleti kérdéseivel foglalkozott, a második kötet már egyértelműen a gyakorlaté. A módszertani lehetőségek és a taneszközök oldaláról közelíti meg a földrajztanítás-tanulás folyamatát. A földrajzi-környezeti tartalmak közvetítésében fontos szerepet betöltő szemléltetést is ezekből a szempontokból mutatja be. A tanári lehetőségek felvázolása mellett részletesen foglalkozik a tanulási stratégiákkal és technikákkal. Noha a hagyományos eljárásokat is feltárja, azokat fejti ki részletesebben, amelyeket maga a valóság hívott életre (pl. a szabadég-iskolát, a drámapedagógiai módszereket, a médiapedagógiát), kikényszerítve a földrajztanítás szemléleti, tartalmi és metodikai megújulását. Olyan módszerekkel ismertet meg, amelyek segíthetik a földrajztanárokat abban, hogy megtanítsák tanítványaikat helyesen tanulni. Feltárja a lehetőségeket, amelyekkel ellenőrizhető, mérhető és értékelhető a megszerzett földrajzi tudás. Végül pedig végigjárja az olvasóval a tanári munkára való felkészülés útját. 
A tartalomból
I. A földrajztanítást szolgáló eszközök és használatuk

1. A hagyományos, nyomtatott tanulói taneszközök használata

2. A földrajztanításban alkalmazott szemléltető eszközök és szerepük a tanulási folyamatban
II. A földrajztanításban alkalmazható tanulási stratégiák és technikák

1. A szöveghez kötött tanulási technikák alkalmazása

2. A képalapú pedagógiai módszerek alkalmazása

3. A földrajz tanítása-tanulása média- és múzeumpedagógiai stratégiákkal

4. A földrajz tanítása-tanulása felfedezéses-kutatásos módszerekkel

5. A földrajz játékos tanítása-tanulása
III. A földrajztanítás tanórán kívüli szervezett formái

1. Földrajz tanítása-tanulása terepen 
2. Földrajzi ismeretszerzés és képességfejlesztés osztályközösségen kívül
IV. A tanulók teljesítményeinek ellenőrzése és értékelése

1. A földrajzi-környezeti tudás ellenőrzése

2. A tanulói teljesítmények értékelése
V. Felkészülés a földrajztanításra

1. Felkészülés a tanári munkára

2. A tanulási folyamat elemzése és értékelése
Az első fejezet a taneszközök rendszerében és a hozzájuk kapcsolódó szemléltetési lehetőségekben próbálja eligazítani olvasóját. Feltárja, hogyan segítik a földrajzi-környezeti ismeretszerzést a hagyományos nyomtatott taneszközök: a térképek, a tankönyvek és a munkafüzetek. Az eszközök bemutatása közben oktatástechnikai és szakmódszertani alkalmazásuk lehetőségeivel is foglalkozik. Megmutatja a felhasználásukkal kapcsolatos, a tanítási gyakorlatban többé-kevésbé bevált „fogásokat” (pl. a topográfiai fogalmak megtanításának, gyakorlásának módszereit, a tankönyvhasználat módjait, valamint a munkafüzetben alkalmazott feladattípusok lehetőségeit és korlátait). A szemléltetés általános szerepének felvázolása után sorra veszi a hagyományos (pl. auditív, vizuális és audiovizuális szemléltető anyagokhoz kapcsolódó, továbbá a szaktantermi) és az újszerű szemléltetési lehetőségeket (pl. tevékenykedtetésre alkalmas hagyományos és multimédia anyagokkal).

Miként a tankönyv első kötetének a képességfejlesztés áttekintése, a második kötetnek a földrajztanításban alkalmazható tanulási stratégiák és technikák bemutatása a legfőbb újdonsága és metodikai mondandója. Ezzel a második fejezet foglalkozik. Részben kapcsolódik a taneszközökhöz és a szemléltetéshez, kiegészíti az ott elmondottakat. Azonban mindezt más szemlélettel teszi. Mindvégig arra keresi a választ, miként szerezhetnek a tanulók minél maradandóbb és alkalmazóképesebb ismereteket a földrajztanítás keretében, és ehhez milyen tanári szemléletre, attitűdökre, módszerekre van szükség. A hagyományosan alkalmazott tanulási technikákat (pl. a szöveg- és adatsor-feldolgozást, ábra- és képelemzést) is újszerűen közelíti meg. Példákon vezeti végig a lehetőségeket. Gyakorlati tanácsokat ad a tanároknak, amelyeket fokozatosan és alkalmanként ők adhatnak tovább tanítványaiknak, mint az eredményes földrajztanuláshoz való praktikákat. A korábbi földrajzmódszertani szakirodalomból hiányzott a média- és a múzeumpedagógia lehetőségeinek feltárása. Azonban nélkülük ma már nem beszélhetünk sem életszerű, sem eredményes földrajztanulásról, ezért e tankönyv viszonylag részletesen fejti ki az ezen irányzatokban és eszközökben (pl. múzeumlátogatásban, sajtóban, televízió-műsorokban) rejlő lehetőségeket. Bevezeti a tanárokat a kutatásos-felfedezéses tanítási-tanulási stratégia módszertanába annak érdekében, hogy a gyerekek megfigyeléseken, vizsgálódásokon, kísérleteken és modellezéseken keresztül elsajátíthassák a környező világ megismerésének, a róla szerzett információk rendszerezési és feldolgozási módszereit. Áttekintést ad a földrajztanításban ma még csak elvétve alkalmazott, ám nélkülözhetetlen drámapedagógiai módszerekről és a különféle didaktikai játékokról. A hozzájuk kapcsolódó feladattár a DVD-ROM-ra kerül majd.

Napjainkra az is világossá vált, hogy a földrajzi ismeretszerzéssel kapcsolatos követelmények csak részben valósíthatók meg tanórai formai- is időkeretek között. Ezért felértékelődtek az azon kívüli tevékenységek. Annál is inkább így van ez, mert könnyen belátható, hogy a valóság-megismerésnek részben a valóságban kell történnie. Lehetőségeivel (főként a szabadég- és az erdei iskolával) foglalkozik a harmadik fejezet. Ugyanakkor – mivel a különböző képességrendszerekkel és eltérő fejlődési fázisban lévő tanulókban a megismerési folyamat különböző ütemben fejlődik– eredményes tanulás nem képzelhető el mindenkire vonatkozó azonos módszerek alkalmazásával. A könyv példákat kínál a földrajztanár felzárkóztató és tehetséggondozó tevékenységére, az egyéni felkészülési formák segítésére.
A negyedik fejezet, miután értelmezi a földrajzi-környezeti tudást, feltárja ellenőrzésének különféle módszereit. Nemcsak, nem elsősorban a hagyományos lehetőségekről szól, hanem megpróbálja azokat értelmezni az újszerű oktatási körülmények és társadalmi folyamatok, illetve az új tantervi követelmények között. A tanítási gyakorlat alig vesz tudomást arról, hogy nem elég más tudást adni, nem elég a képességek fejlesztésére összpontosítani tanítási gyakorlatunkat, hanem azok ellenőrzéséhez és értékeléséhez másfajta módszerek is szükségesek. A tankönyv az ismeret- és a képességjellegű földrajztudás értelmezésével szemléletformáló. Hogy a tanulói teljesítmények mérése ne legyen esetleges, és ne vezesse félre sem a pedagógust, sem a gyerekeket, sem a szülőket, a mérésmetodika alapelveinek szigorú alkalmazására van szükség. A tanulói teljesítmények értékelésével foglalkozó fejezetrész ebben próbál segítséget nyújtani a leendő és a gyakorló földrajztanároknak. Az ellenőrzés, az értékelés és a mérés összefüggéseinek, fajtáiknak, eszközeiknek és módszereiknek bemutatásával ad konkrét segítséget (pl. a mérő és fejlesztő feladatlapok összeállításához).
Az utolsó fejezet a tanári munkára való felkészülésről szól. Áttekinti a különböző időléptékű feladatokat, pl. az egész tanári munkára, az egy-egy tanévre, az egy-egy évfolyam tanítására, vagy a minden tanítási órára való felkészülés lényegét és tartalmát. Részletesen foglalkozik a helyi tanterv és a tanmenet készítésének folyamatával, valamint a tankönyvválasztással, mert ezek nagy felelősséggel járó kötelezettségei a pedagógusoknak, s a hétköznapokban gyakran csupán formálisakká válnak. A leendő tanárok munkáját segíti az óra tervezését áttekintő és az óravázlat készítésének elveit tisztázó fejezetrész. Mivel az oktatási folyamat csak akkor lehet eredményes, ha a tervezést és a megvalósítást tudatos elemzés követi, a tankönyv ehhez is kínál gyakorlati megközelítéseket és szempontokat.
A kézikönyv nem a szokványos jegyzetstílusban készül. A tudományosság megtartása mellett a közérthetőségre törekszik. Az összefüggő leírásokat kiegészítve problémákat vet fel, kérdez az olvasótól, hogy azzal gondolatokat indítson el benne. Mondandóját gyakran vázlatpontokba rendezi. Vannak ismeretek, amelyeket nem is a szövegből, hanem inkább táblázatok, rendszer- és magyarázó ábrák (1-2. ábra), karikatúraszerű vonalrajzok (3-4. ábra) és képek (5-6. ábra) segítségével lehet feldolgozni, illetve azok segítik a szöveg alaposabb értelmezését, rögzítését. Mindezt 63 ábra és 36 táblázat szolgálja. Ezekkel a grafikai megoldásokkal a tankönyv azt szeretné elérni, hogy az olykor száraznak tűnő pedagógiai ismeretanyag megérintse az olvasókat. A kézikönyvben való könnyebb tájékozódást a tárgymutató szolgálja. A 2. kötet tartalmához is készül digitális anyag, amely elsősorban feladat- és módszertár lesz, és a DVD-ROM-ra kerül fel. Az egyes témák végén piktogram és konkrét megnevezés hívja fel a figyelmet arra, hogy a DVD-ROM-on milyen kiegészítés, forrás vagy feladat tartozik a tankönyvi anyaghoz. 

1. ábra. Rendszerábra – A reflektív beszélgetések sémája az óraelemzésekhez.

2. ábra. Értelmező ábra – A földrajz tantárgy keretében tanított ismeretek csoportjai

az ellenőrzés szempontjából.

	3. ábra. Karikatúra a média pedagógia-ellenes szerepéről.
	4. ábra. Karikatúraszerű ábrázolás a felidézéses

 tanítási-tanulási stratégia modellje

	5. ábra. Egy helyszínépítő drámapedagógiai

feladat bemutatása képen.
	6. ábra. A helyes és a helytelen falitérképi 
bemutatást illusztráló kép.

